### 4.31. Поглавје 31: Надворешна, безбедносна и одбранбена политика

Продолжи тековниот политички дијалог меѓу ЕУ и Република Македонија за прашања од надворешната и безбедносна политика. (За информации во врска со односите со други земји од процесот на проширување и со ЕУ земји - членки, види Политички критериуми - Регионални прашања и меѓународни обврски .)

Во однос на заедничката надворешна и безбедносна политика (ЗНБП), земјата, кога беше потребно, се усогласи со 33 од вкупно 45 декларации на ЕУ и одлуки на Советот (73 % усогласувањ). ( Во однос на Меѓународниот кривичен суд, види Политички критериуми - Регионални прашања и меѓународни обврски.) Земјата не се усогласи со одлуките на Советот за воведување рестриктивни мерки како одговор на руското незаконско припојување на Крим и настаните во источна Украина. Земјата гласаше во корист на Резолуцијата на Генералното собрание на ОН за територијалниот интегритет на Украина.

Како дел од мерките за неширење оружје, земјата поднесе извештај до ОН за спроведувањето на Акциската програма на ОН за превенција, борба и искоренување на недозволената трговија со мало или лесно оружје. Во согласност со обврските од Конвенцијата за касетна муниција (Осло - Конвенција) и соодветната владина одлука, голем дел од муницијата беше уништена. Земјата го ратификуваше Договорот за трговија со оружје на ОН во март 2014 година.

Земјата продолжи активно да учествува во соработката со меѓународните организации. Земјата е избрана за член на Советот за човекови права на ОН за периодот 2014 - 2016 година. ( Види Поглавје 23 - Судство и фундаментални права ).

Претставниците на Дирекцијата за безбедност на класифицирани информации учествуваа во студиски посети кај нивните колеги од релевантните институции во Чешка, Полска и Словачка.

Земјата продолжи да учествува во цивилни и воени операции за управување со кризи во заедничката безбедносна и одбранбена политика (ЗБОП). Во моментов има 156 војници распоредени во Меѓународните сили за безбедносна помош во Авганистан, а 11 во воената операција на ЕУ во Босна и Херцеговина, ЕУФОР АЛТЕА. Земјата официјално придонесуваше кон Борбената група на Европската унија 2014 - 2020 од март 2014 година и учествуваше во вежбите 'Соседни низини' 2013 година и 'Брз Лав'.

#### Заклучок

Земјата продолжи да учествува во цивилните и воени операции за управување со кризи. Усогласувањето на земјата со декларациите на ЕУ и одлуките на Советот во областа на надворешната и безбедносна политика се влошува во споредба со претходните години и треба да се подобри. Севкупно, подготовките во оваа област се во тек.

### 4.32. Поглавје 32: Финансиска контрола

Документот 2015 -2017 година за јавна внатрешна финансиска контрола беше донесен во август 2014 година. Фокусот сега треба да биде на спроведување на соодветниот акциски план со особен акцент на подобрување на раководната одговорност. Исто така, потребни се дополнителни напори за завршување на сертифицирањето на внатрешните ревизори и за зајакнување на спроведувањето на внатрешната ревизија. Комитетот за финансиско управување и контрола и Комитетот за внатрешна ревизија треба да се состануваат на квартална основа, но се немаат состанато од септември 2012 година. Беа издадени упатства за подготовка на стратегиите за управување со ризик и за нивно спроведување, но поголем дел од институциите, сè уште, ги немаат спроведено. Законот за финансиска инспекција, исто така, треба да се спроведе. Реформата на јавната внатрешна финансиска контрола треба подобро да се интегрира во тековниот процес на реформа на јавната администрација.

Ресурсите за надворешна ревизија на Државниот завод за ревизија не се зголемени соодветно поради дополнителните обврски кои му се дадени. Стратегијата за спроведување на стандардите утврдени од страна на Меѓународната организација на врховни ревизорски институции е во процес на спроведување. Државниот завод за ревизија, сè уште, не е заштитен во Уставот и неговата финансиска независност, особено, не е сè уште

55